Karol XVI. Gustáv

**Karol XVI. Gustáv** (* 30. apríl 1946, Solna, Švédsko) je švédsky kráľ.

Narodil sa ako najmladší z piatich detí a jediný syn švédskeho princa Gustáva Adolfa a nemeckej princeznej Sibyly Sasko-cobursko-gothajskej. Po nástupe starého otca na švédsky trón a tragickej leteckej nehode svojho otca neďaleko Kodane v Dánsku sa ako štvorročný stal následníkom švédskeho trónu.

## Príchod na svet
Karol Gustáv Folke Hubert bol pokrstený v kráľovskej kaplnke 7. júna 1946 arcibiskupom z Uppsaly a krstom povýšený na vojvodu z Jämtlandu.
Jeho krstnými rodičmi boli: 
* Dánsky kráľ Frederik IX. a jeho žena švédska princezná Ingrid
* Nórsky kráľ Olav V.
* Holandská kráľovná Juliana
* Švédsky kráľ Gustav V.
* Princ Fridrich Josias zo Saxe-Coburgu a Gothy,
* Švédsky korunný princ, budúci kráľ Gustav VI. Adolf a jeho žena princezná Lujza z Mountbattenu
* Gróf Folke Bernadotte z Wisborgu
* Grófka Mária Bernadotte z Wisborgu

## Mladosť a vzdelanie
Po ukončení strednej školy absolvoval dva a pol roka výcviku v kráľovskej švédskej armáde, kráľovskom švédskom námorníctve a kráľovskom švédskom letectve. Dosiahol hodnosť kapitána (v armáde a letectve). Získal kompletné akademické štúdium v histórii, sociológii, politike, financiách a ekonomike na univerzite v Uppsale a v Štokholme. Po štúdiu sa venoval príprave na vládnutie. Zúčastnil sa švédskej misie pri OSN a pracoval pre švédsku agentúru medzinárodnej spolupráce. Pracoval v banke v Londýne, na švédskom veľvyslanectve v Londýne a v švédskej obchodnej komore vo Francúzsku.

## Kráľ
Následne po smrti jeho starého otca kráľa Gustáva VI. Adolfa bol Karol Gustáv 19. septembra 1973 vyhlásený za švédskeho kráľa v kráľovskom paláci v Štokholme.

## Sobáš a rodina
Kráľ sa oženil so Silviou Sommerlathovou, ktorej matka bola Brazílčanka a otec nemecký obchodník. Zoznámili sa na letných olympijských hrách v Mníchove v roku 1972, kde pôsobila ako tlmočníčka. Sobáš sa konal 19. júna 1976 v Štokholmskej katedrále a ceremóniu slúžil arcibiskup z Uppsaly. Od roku 1980 sa kráľ a jeho rodina usadili v Drottningholmskom paláci mimo Štokholmu a kráľovský palác v hlavnom meste používajú ako pracovnú rezidenciu.

Majú spolu tri deti:
* Viktória Švédska, korunná princezná, vojvodkyňa z Västergötlandu (* 1977)
* Karol Filip, vojvoda z Värmlandu (* 1979)
* Magdaléna, vojvodkyňa z Hälsinglandu a Gästriklandu (* 1982)
Princ Karol Filip sa narodil ako korunný švédsky princ, ale konštitucionálna reforma ho odsunula na druhú priečku za jeho staršiu sestru. Viktória bola povýšená na korunnú princeznú zrušením výsostných práv na trón pre mužských potomkov 1. januára 1980.

## Predkovia po mužskej línii rodu Bernadotte
* 1.	Jouandot deu Pouey
* 2.	Pierre deu Pouey de Bernadotte
* 3.	Jean Bernadotte (1649 – 1698)
* 4.	Jean Bernadotte (1683 – 1760)
* 5.	Henri Bernadotte (1711 – 1780)
* 6.	Karol XIV. Ján (1763 – 1844)
* 7.	Oskar I. (1799 – 1859)
* 8.	Oskar II. (1829 – 1907)
* 9.	Gustáv V. (1858 – 1950)
* 10.	Gustáv VI. Adolf (1882 – 1973)
* 11.	Princ Gustáv Adolf, vojvoda z Västerbottenu (1906 – 1947)

## Iné projekty

## Externé odkazy
* Oficiálna stránka 

Kategória:Vládcovia Švédska
Kategória:Bernadottovci
Kategória:Protestantskí panovníci
Kategória:Nositelia Podväzkového rádu
Kategória:Laureáti Radu Bieleho dvojkríža I. triedy
Kategória:Absolventi Uppsala universitet
Kategória:Osobnosti na brazílskych poštových známkach
Kategória:Osobnosti na čilských poštových známkach
Kategória:Nositelia Rádu zlatého rúna
Kategória:Rytieri veľkokríža Radu za zásluhy Talianskej republiky
Kategória:Nositelia Radu Vitolda Veľkého
Kategória:Nositelia Radu kríža zeme Panny Márie
Kategória:Nositelia veľkokríža Radu za zásluhy Poľskej republiky
Kategória:Nositelia Radu Vasovho
Kategória:Nositelia Radu holandského leva
Kategória:Nositelia španielskeho Rádu zlatého rúna
Kategória:Nositelia veľkokríža Radu čestnej légie
Kategória:Nositelia Radu Stará planina
Kategória:Nositelia Radu troch hviezd
Kategória:Nositelia Radu za mimoriadne zásluhy
Kategória:Nositelia Radu bielej ruže
Kategória:Rytieri Rádu slona
Kategória:Nositelia Radu bielej orlice